***Dromaeosaurus*** je bio rod teropodnih dinosaura koji su živjeli u periodu kasne krede, između 76,5 i 74,8 milijuna godina pne. na zapadu SAD-a i u Alberti (Kanada). Njegov znanstveni naziv znači "gušter koji trči".

Opis
----

Restauracija
*Dromaeosaurus* je bio maleni mesožder veličine vuka, dug oko 2 metra i težine oko 15 kg. U čeljustima je imao mnogo oštrih zuba, a na stopalima je imao oštru pandžu oblika srpa. Živio je u kampanijskom periodu kasne krede; međutim, neki fosilni zubi koji možda pripadaju ovom rodu mogu biti dokaz da je živio i u kasnom Maastrihiju u formacijama Lance i Hell Creek, prije 65,5 milijuna godina.

*Dromaeosaurus* je imao relativno robusnu lubanju sa dubokom njuškom. Zubi su bili prilično veliki i bilo ih je samo 9 u gornjoj čeljusti.

Kod vrste *Dromaeosaurus albertensis* vena sa stražnje strane lubanje (*vena capitis dorsalis*) odvodila je krv iz mišića prednjeg dijela vrata kroz dva duga kanala koji su prolazili posteriornom površinom mozga.

Otkriće i kasniji nalazi
------------------------

Postavljeni skelet
Iako je dobio svjetsku pozornost u popularnim knjigama o dinosaurima i unatoč potpunim odljevima skeleta u mnogim svjetskim muzejima, *Dromaeosaurus* je iznenađujuće malo poznat iz stvarnih fosila. Pripremanje popularnog odljeva u muzeju Tyrrell izvedeno je samo pomoću fosilnih nalaza drugih dromeosaurida koji su otkriveni u novije vrijeme.

Prve poznate ostatke roda *Dromaeosaurus* otkrio je 1914. godine paleontolog Barnum Brown tijekom ekspedicije na rijeci Red Deer. Područje na koje su kosti skupljene sada je dio Dinosaur Provincial Parka u Alberti, Kanada. Fosil, holotip **AMNH 5356**, sastojao se od nepotpune lubanje duge 24 cm, donje čeljusti, podjezične kosti, prve kosti zapešća i nekih kostiju stopala. Lubanji je nedostajao veći dio vrha njuške. Iz kasnijih nalaza u Alberti i Montani poznato je još dijelova lubanje i oko 30 izoliranih zuba.

William Diller Matthew i Brown su 1922. godine imenovali i opisali tipičnu vrstu roda *Dromaeosaurus*: *Dromaeosaurus albertenis*. Prvi dio naziva potiče od grčkog δρομεύς (*dromeus*) - trkač - i σαύρος (*sauros*) - gušter. Drugi dio naziva, *"albertenis"*, odnosi se na Albertu.

Imenovano je još sedam vrsta *Dromaeosaurusa*: *Dromaeosaurus laevifrons* (Cope 1876.) Matthew & Brown 1922.; *Dromaeosaurus? cristatus* (Cope 1876.) Matthew & Brown 1922.; *Dromaeosaurus? gracilis* (Marsh 1888.) Matthew & Brown 1922.; *Dromaeosaurus explanatus* (Cope 1876.) Kuhn 1939.; *Dromaeosaurus minutus* (Marsh 1892.) Russell 1972.; *Dromaeosaurus falculus* (Cope 1876.) Olshevsky 1979. i *Dromaeosaurus mongoliensis* (Barsbold 1983.) Paul 1988. godine. Danas se ni jedna od njih ne smatra validnom. Većina ih se bazira na nepotpunim ostacima koji vjerojatno pripadaju drugim rodovima i koji su daleko nepotpuniji od ostataka vrste *Dromaeosaurus albertensis*. Međutim, postalo je jasno da je *Dromaeosaurus* bio još rjeđi od ostalih malenih teropoda u svom staništu, iako je bio prvi dromeosaurid sa relativno dobro očuvanom lubanjom.

Paleobiologija i isharana
-------------------------

Stopalo
*Dromaeosaurus* se od svojih srodnika razlikuje po kratkoj, masivnoj lubanji, dubokoj čeljusti i robusnim zubima. Zubi su obično istrošeniji nego kod njegovog srodnika *Saurornitholestesa*, što znači da je čeljustima više lomio i kidao nego jednostavno rezao meso. Therrien *et al.* (2005.) su procijenili da je *Dromaeosaurus* imao ugriz gotovo tri puta jači nego kod *Velociraptora* i predložili su da se tijekom lova više oslanjao na čeljusti nego na veliku pandžu na stopalima.

Filogenija
----------

Matthew i Brown su isprva svrstali rod *Dromaeosaurus* u vlastitu optporodicu, Dromaeosaurinae, unutar "Deinodontidae" (sada poznate kao Tyrannosauridae) na osnovu nekih sličnosti u općim proporcijama lubanje. John H. Ostrom je 1969. godine primijetio da *Dromaeosaurus* dijeli mnoge osobine sa *Velociraptorom* i tada nedavno otkrivenim *Deinonychusom*, pa je te rodove priključio u novu porodicu: Dromaeosauridae. Od tada su pronađeni mnogi novi srodnici roda *Dromaeosaurus*.

Točno srodstvo *Dromaeosaurusa* nije jasno. Iako mu njegova gruba građa daje primitivan izgled, on je zapravo bio vrlo specijalizirana životinja. U analizama današnjeg kladusa Dromaeosaurinae često se vraćaju rodovi kao što su *Utahraptor*, *Achillobator* i *Adasaurus*.

Izvori
------

1. ↑  Weishampel, David B.; Dodson, Peter; and Osmólska, Halszka (eds.): *The Dinosauria*, 2nd, Berkeley: University of California Press. 861 pp. ISBN 0-520-24209-2
2. 1 2 3 4 5 6  Currie, Philip J. (1995). „New information on the anatomy and relationships of *Dromaeosaurus albertensis* (Dinosauria: Theropoda)". *Journal of Vertebrate Paleontology* **15** (3): 576–591. DOI:10.1080/02724634.1995.10011250.
3. ↑  Larsson, H.C.E. 2001. Endocranial anatomy of *Carcharodontosaurus saharicus* (Theropoda: Allosauroidea) and its implications for theropod brain evolution. pp. 19–33. In: *Mesozioc Vertebrate Life*. Ed.s Tanke, D. H. Carpenter, K. Skrepnick, M. W. Indiana University Press
4. 1 2 3  Matthew, William D.; Brown, Barnum (1922). „The family Deinodontidae, with notice of a new genus from the Cretaceous of Alberta". *Bulletin of the American Museum of Natural History* **46**: 367–385.
5. ↑  Therrien, Francois; Henderson, Donald M.; Ruff, Christopher B. (2005). „Bite Me: Biomechanical models of theropod mandibles and implications for feeding". u: Carpenter, Kenneth. *The Carnivorous Dinosaurs*. Life of the Past. Indiana University Press. str. 179–237. ISBN 0253345391.
6. ↑  Ostrom, John H. (1969). „Osteology of *Deinonychus antirrhopus*, an unusual theropod from the Lower Cretaceous of Montana". *Peabody Museum of Natural History Bulletin* **30**: 1–165.
7. ↑  Paul, Gregory S. (1988). „The Wonderful and Spectacular Dromaeosaurian Sickle-Claws". *Predatory Dinosaurs of the World*. Simon & Schuster. str. 357–370. ISBN 0671619462.

***Dromaeosaurus*** na Wikimedijinoj ostavi